אסף ליברמן

אסף ליברמן (נולד ב-27 ביולי 1984) הוא עיתונאי ישראלי, המגיש את התוכנית "זמן אמת" בכאן 11 ומגיש תוכנית רדיו יומית בשעות הבוקר לצדו של קלמן ליבסקינד בכאן ב'. לפני כן הגיש את "בוקר טוב ישראל", יומן הבוקר של גלי צה"ל. במקביל הוא מלמד בבית הספר לתקשורת באוניברסיטת תל אביב ובאוניברסיטת אריאל. ליברמן נולד וגדל בשכונת גילה בירושלים, לאלטר, יליד לודז', ולשוש, ילידת טהראן. הוא הבן השני מתוך שלושה אחים. אמו נפטרה מסרטן כשהיה בן 14. בתיכון למד בבית הספר "גבעת גונן" בשכונת קטמון. לפני שירותו הצבאי, יצא לשנת שירות בשדרות במסגרת "הנוער העובד והלומד". הוא התגייס לגלי צה"ל בשנת 2003 ושימש כתב לתחום העבודה והרווחה. עם שחרורו משירות סדיר בצה"ל, החל לעבוד בתור עורך ומגיש במחלקת החדשות של התחנה. בשנת 2009 החל להגיש יחד עם אביב לביא, את התוכנית "יהיה בסדר", מגזין יומי בנושאים חברתיים וסביבתיים. החל משנת 2012 החל בנוסף גם לערוך ולהגיש את התוכנית "שישבת", תוכנית אקטואליה של סוף השבוע שמשודרת מידי שבת בגלי צה"ל. בדצמבר 2013, בעקבות עזיבתו של מיכה פרידמן את גלי צה"ל, החל להגיש את יומן הבוקר של התחנה, "בוקר טוב ישראל". עקב כך, חדל מהגשת התוכנית "יהיה בסדר". בשלהי יולי 2016, נודע כי הושעה מעבודתו בגלי צה"ל בשל חשש לניגוד עניינים-לכאורה, בעת ששקל מעבר לעבודה בתאגיד השידור הישראלי. החל מ-2016 שימש במקביל לפעילותו בגל"צ כעורך היום בלילה עם גורי אלפי בשידורי קשת, ערוץ 2. מאוגוסט עד נובמבר 2016 סיקר את הבחירות בארצות הברית מניו יורק כשליח גל"צ. בחודש פברואר 2017 הודיע ליברמן על עזיבת גלי צה"ל ומעברו לתאגיד השידור הישראלי "כאן", ובו הוא מגיש תוכנית רדיו יומית בשם "קלמן-ליברמן" ברשת כאן ב' לצדו של העיתונאי קלמן ליבסקינד. נוסף על כך הוא הנחה את תוכנית התחקירים "זמן אמת" של ערוץ כאן 11. ביולי 2024 הודיע כי יעזוב את תוכנית "זמן אמת", אחרי כשבע שנים בתפקיד מגיש התוכנית. מאז 2018 מגיש את ההסכת "1+1 - אסף ליברמן מארח" שבו הוא משוחח עם אורחים מתחום התרבות, לרוב מוזיקאים. ביוני 2024 עלה פרק ה-100 של ההסכת ובו התארח ישראל ברייט. בינואר 2021, לקראת הבחירות לכנסת ה-24, הגיש את התוכנית השבועית "הכל פוליטי" בכאן 11. ליברמן שימש כפרשן, לצד עקיבא נוביק, במשדרי אירוויזיון 2021, אירוויזיון 2022, אירוויזיון 2023 ואירוויזיון 2024. הצמד שידרו יחד גם את טקס הדלקת המשואות בערב יום העצמאות בהר הרצל. ליברמן הוא בוגר אוניברסיטת תל אביב בכלכלה וקולנוע ובעל תואר שני בלימודי משפט מאוניברסיטת בר-אילן. נשוי לאיריס ואב לשניים. הם מתגוררים בתל אביב. מדיה וקבצים בנושא אסף ליברמן בוויקישיתוף אסף ליברמן, ברשת החברתית פייסבוק אסף ליברמן, ברשת החברתית אקס (טוויטר) אסף ליברמן, ביישום טלגרם אסף ליברמן, ברשת החברתית אינסטגרם אסף ליברמן, במיזם "אישים" לתיעוד היצירה הישראלית יקי מנשנפרוינד, מה (שבאמת) בוער, באתר העין השביעית, 1 באוגוסט 2013 דוד ורטהיים‏, "יש חלקים באוכלוסיה שלא מרגישים שגל"צ הבית שלהם, למשל המתנחלים", באתר וואלה, 11 ביוני 2015 רחלי מלק בודה, הצמד שמעצב את הבוקר הרדיופוני של ישראל, באתר nrg‏, 6 באוקטובר 2017 איתי שטרן, אסף ליברמן מתעקש לא להתחמק משאלות, באתר הארץ, 26 בנובמבר 2017 יונתן כיתאין, ‏"אנחנו מחליפים בינינו הודעות שמאשימות אותנו בהתקרנפות כדי לנחם אחד את השני", באתר גלובס, 5 באפריל 2019 רבקי גולדפינגר, עניין אישי עם אסף ליברמן, באתר ערוץ 7, 12 בנובמבר 2020 שיר זיו, לוקח ת'זמן: החיים על פי אסף ליברמן, באתר ישראל היום, 29 באפריל 2021 סגל מרצים - מסלול רדיו באתר בית הספר לתקשורת של אוניברסיטת אריאל אסף ליברמן, לא ידעתי שאני כזה, באתר הארץ, 18 בינואר 2013 גילי איזיקוביץ, אסף ליברמן יחליף את מיכה פרידמן כמגיש יומן הבוקר של גל"ץ, באתר הארץ, 3 בדצמבר 2013 דוד ורטהיים‏, מסדר בוקר, באתר וואלה, 3 בדצמבר 2013 איתי שטרן, אסף ליברמן הושעה מגלי צה"ל בגלל שהשתתף בפיילוט של התאגיד, באתר הארץ, 28 ביולי 2016 חן מענית, ‏אסף ליברמן מגיש "בוקר טוב ישראל" בגל"צ, עורך "היום בלילה" בקשת, באתר גלובס, 26 בינואר 2016 "ההקלטות לא נתנו מנוח", העיתונאי אסף ליברמן פורש מהתוכנית "זמן אמת", באתר ערוץ 7, 30 ביולי 2024